બેંકના અધિકારીઓની સંડોવણી વગર કોઇ જ લોન કૌભાંડ શક્ય નથી તેનો વધુ એક પુરાવો જોબનપુત્રાના કેસમાં મળે છે. એબીસી કોસ્ટસ્પીનના ડાયરેક્ટર આશિષ જોબનપુત્રાએ ખોટા બિલો રજૂ કરી મોટું ટર્નઓવર બતાવીને બેંક ઓફ બરોડા, અમદાવાદ તથા સ્ટેટ બેંક ઓફ ઇન્ડિયા, ગોંડલમાંથી રૂ. ૮૦૪ કરોડની લોન લીધી હતી. બેંકના ઉત્સાહી અધિકારીઓએ કોઇ પણ પ્રકારની સિક્યુરિટી વગર આટલી મોટી લોન ઇસ્યૂ કરી હતી. આ ઉપરાંત જોબનપુત્રાએ બેંકની ડિસ્કાઉન્ટ ફેસિલિટીનો પણ ગેરલાભ ઉઠાવ્યો હતો. તેણે બેંકો પાસેથી ખોટી રીતે લેટર ઓફ ક્રેડિટ પણ મેળવ્યા હતા.